google/wiki40b huggingface dataset:
Brock-tråd

En Brock-tråd (oppkalt etter optometristen Frederick Brock, 1899-1971), er et verktøy som brukes til samsynstrening. Innretningen består av en ca. 10 meter lang hvit tråd med tre små kuler i forskjellige farger som man kan flytte langs tråden.

Bruk

Brock-strengen blir ofte brukt under behandling av konvergensinsuffisiens og andre problemer med samsyn. Tråden brukes til å trene opp øynenes ferdighet til å konvergere ved å fokusere på et nært punkt, samtidig som man unngår at synsbildet fra et av øynene blir undertrykt, som ellers vil skje ved strabismisk amblyopi.
Under behandling blir den ene enden av Brock-tråden holdt mot tuppen av nesen med en finger, mens den andre blir bundet til et fast punkt. De ulike kulene er plassert på ulike avstander langs tråden, og pasienten blir så bedt om å fokusere på en av kulene. Pasienten vil da føle at øynene jobber sammen og hjernen får kontinuerlig tilbakemelding gjennom synet på om øynene konvergerer korrekt ved at bildet av tråden ses dobbelt og danner en "X" ut ifra kulen. Treningen kan gjøres vanskeligere ved å bringe kulene nærmere eller lengre bort fra nesen (avhengig av synsproblemet til pasienten), ved å bruke linser og/ eller å bruke prismebriller.
Tomolamia

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sentral- og Vest-Afrika.
Slaget om Vimyhøyden

Forløp

Vimy var blant de best befestede områdene på hele vestfronten og de allierte vurderte det som en uinntagelig festning. Britene og franskmennene hadde i flere år forsøkt å innta høyden med store tap, franskmennene alene mistet 150 000 soldater under ett forsøk i 1915. Strategisk var høydedraget svært viktig, da den var den eneste naturlige barrieren. 
De allierte besluttet å gjennomføre et nytt angrep i 1917, valget falt på canadierne, og for første gang ble de fire divisjonene i det canadiske korpset (Canadian Corps) benyttet samlet. Den britiske 5. infanteridivisjon deltok også under angrepet. Canadierne hadde lært av de mislykkede britiske og franske forsøkene og besluttet å prøve ut nye taktikker på troppenivå blant annet utstrakt bruk av maskingeværer som (Lewis Gun), samt å gi grundig orientering og detaljerte kart ikke bare til befalet og offiserene men også til menige soldater. De bygget opp en kopi av Vimyhøyden bak egne linjer og tilbragte mange måneder på å drille på angrepet.

Slaget

2. april 1917 begynte de canadiske styrkene verdens største artilleribeskytning frem til da, på en uke skjøt de canadiske styrkene over en million granater mot de tyske stillingene. Artilleriangrepet var så hardt at det kunne høres helt til London. Under artilleridekning avanserte det 30 000 mann store canadiske korpset 9. april, og på under 2 timer hadde tre av de fire canadiske divisjonene nådd sine mål. De siste målene ble nådd i løpet av kvelden. 12. april kontrollerte de canadiske styrkene hele høyden.

Etter slaget

Angrepet kostet de canadiske styrkene 3598 drepte og 7104 sårede. De tyske styrkene ved Vimyhøyden mistet i samme periode 6604 drepte og sårede. Slaget fikk lite å si på det strategiske nivået, men den psykiske effekten var stor, for de alliertes del var den sterkeste tyske befestningen på vestfronten beseiret med forholdsvis minimale tap.
Slaget gav også canadierne rykte på seg for å være de beste allierte soldatene.
Vimy er det stedet i Frankrike og Belgia med høyest konsentrasjon av ueksploderte granater.
Det britiske bombeflyet Vickers Vimy er oppkalt etter slaget.
Episode II – The Remix Edition

Episode II – The Remix Edition er et remix-album fra Safri Duo og ble utgitt i 2002.
Gravør

En gravør er en kunsthåndverker som lager støpeformer og klisjeer til industrien, for eksempel til mynter, medaljer, sølvskjeer, stempler eller gullsmedgjenstander. Gravøren lager også inskripsjoner, monogrammer og ornamentikk på forskjellige gjenstander. Faget krever kunstneriske anlegg og godt håndlag.
Vi kjenner til gravering og dekor på gjenstander langt tilbake i historien.  De eldste arbeidene ble utført med harde steinslag på mykere materialer, for eksempel bløtere steinslag, horn og bein.  Etter hvert som metaller ble tatt i bruk så ble gravørkunsten vanligere.
_

Utdanning

I Norge i dag er utdannelsen til dette yrket innen utdanningsprogrammet Design og håndverk. Du må gå to år på skole og to år i lære ute i bedrift. Første skoleåret er Vg1 Design og håndverk og andre skoleåret er Vg2 Design og gullsmedhåndverk.
Gravørfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.
Malaysiatiger

Beskrivelse

Malaysiatigeren ble oppdaget av en gruppe forskere som gjennom 20 år studerte tigere i Asia. Gruppen, som var ledet av Stephen J. O'Brien, publiserte sine oppsiktsvekkende resultater i desember 2004. Den tok for seg 134 tigere, fra Russland, India, Kina og andre land i området, og utførte en omfattende DNA-analyse av disse dyrenes genmateriale. Det ble da oppdaget at de sydlige tigrene på Malayahalvøya i Malaysia var så forskjellige fra indokinatigeren, som man hittil trodde disse tigrene tilhørte, at de måtte omklassifiseres som en egen underart.
Malaysiatigeren er altså svært lik indokinatigeren i sitt utseende, så like at de hittil har vært betraktet som en og samme underart, men det finnes altså distinkte forskjeller mellom dem. Forskjeller som er så store at forskerne har omklassifisert den som en egen underart.

Bestanden

Malaysiatigeren skal ha en liten populasjon rett syd for Phuket i Thailand, men hovedbestanden finnes sør for Songkhla (Thailand) og sydover inn i de sentrale fjellstrøkene på Malayahalvøya i Malaysia.
De kloge jomfruer

De kloge jomfruer er en novellesamling av den norske forfatteren Sigrid Undset, utgitt i 1918 av H. Aschehoug & Co. 
Boken består av de tre fortellingene Smaapiker, Tjodolf og Gunvald og Emma. Her forteller Undset om medmennesker og deres hverdagsliv. 
Smaapiker er en fortelling om to bestevenninner, med stemningsfulle skildringer av miljøet i Kristiania. I Tjodolf møter man en kvinne som tar til seg en liten gutt, som hun med tiden må gi fra seg igjen. Gunvald og Emma er en kjærlighetsfortelling som utspiller seg i et arbeidermiljø. Under fortellingenes brutale ærlighet ligger en grunnleggende varme og nestekjærlighet fra forfatterens side.
Da boken ble gitt ut, skrev anmelder Kristian Elster i Norske Intelligenz-Seddeler: «Sigrid Undsets nye bok indeholder tre ypperlige, dype og stekrt gripende fortællinger. Saa nøkterne disse beretninger er, de har perspektivet til de mange skjebner, den almengyldighet i sjæleskildringen som bare den bedste realistiske kunst opnaar.»
Compute Node Linux

Compute Node Linux (CNL) er en avart av Linuxkjernen som kjører på Cray XT3, Cray XT4, Cray XT5, Cray XT6, Cray XE6 og Cray XK6 superdatamaskiner og som er basert på SUSE Linux Enterprise Server. CNL er en del av Cray Linux Environment. I november 2016 ble CNI kjørt på verdens tredje raskeste superdatamaskin.
Leirbrua

Leirbrua er navnet på en tidligere eiendom og bro over Leirelva, som var kommunegrense mot Leinstrand, vest for Flatåsen i dagens Trondheim kommune, hvor Kongsvegen passerer Leirelva. To kongeveier sørfra møttes ved Leirbrua og fortsatte som én, til Trondheim. Leirbrua var det siste skysskiftet før Trondheim. Stedet er nevnt første gang 1667 og var til 1834 en plass under gården Flatås.
Det var gjestgiveri her fra 1600-tallet, det tilhørte domkirkens kapellan og ble 1657 bygslet bort til stadskaptein Bernt von Krogh. Han nybygde vertshuset, som i 1712 ble overtatt av fogd Hans Augustinussen. Fra 1742 drev forskjellige byborgere stedet, som fra 1774 ble bygslet bort til skarpretter F. W. Stengel. Fra 1797 drev regimentskvartermester C. A. Halck stedet, som i 1806 ble overtatt av gjestgiver Ole N. Kirkflå. Han kjøpte også jordveien i 1834. Etter at Osloveien ble anlagt ved området Sluppen og Nidelva i 1856 ble forholdene vanskeligere for vertshuset. Fra 1910 tilhørte Leirbrua familiene Slind og Husby, etterhvert som sommerbolig. I 1969 kjøpte Trondheim kommune stedet i forbindelse med planlagt veiutbygging, hvor blant annet Kongsvegen ble lagt over den tidligere eiendommen og hvor brua etterhvert ble lagt i kulvert. Hovedbygningen på Leirbrua var oppført på 1700-tallet og ble revet i 1971.
Youngsville (Ohio)

Historie

Youngsville startet opp i 1840 da David Young åpnet en butikk på stedet. Et postkontor kalt Youngsville ble etablert i 1848 og var i drift til 1905.
The Five Beats

The Five Beats er et norsk orkester fra Hareid i Møre og Romsdal som ble startet i 1963 av Atle Gjerde, Asbjørn Brubakk, Roger Røyset og Charles Overå. Et år senere kom også Jogeir Gjerde inn som medlem.
I den første tiden var det The Shadows som var den store inspirasjonskilden. Etterhvert ble det musikk både av Beatles, Hollies og Rolling Stones.
Five Beats spilte vel to år i første omgang, men startet opp igjen tidlig på åttitallet, og har siden den gang vært aktive med utgivelser av flere kassetter og en CD som heter Gutedraumen.
The Five Beats driver også sitt eget studio på Hareid som heter studio 5b.
Rhône-Alpes

Økonomi

Økonomisk dominerer industri, landbruk med dyrking av vin, samt turisme knyttet til historiske byer og vintersportssteder.
La bambola

«La bambola» er en italiensk sang, skrevet av Franco Migliacci og Bruno Zambrini. Den ble spilt inn av Patty Pravo. «La bambola» ble utgitt på singlen ARC AN 4155, én av de mest suksessfulle singlene og regnes i dag som en klassiker innen italiensk musikk.
Sangteksten er en klage fra en kvinne som krever respekt fra sin egen mann, som behandler henne som en dukke (La bambola på italiensk), utnytter henne og kaster henne bort når hun ikke lenger er nyttig.
Sangen har en kort intro kun med akustisk gitar og tamburin.
Patty Pavo spilte inn «La bambola» på plate etter at den ble avvist av Caterina Caselli, Gigliola Cinquetti, Gianni Morandi, The Rokes samt Little Tony. Inntil da hadde Pavo hovedsakelig gjort coverversjoner på engelsk, men «La bambola» er et klart stykke italiensk poptradisjon. 
I 2008 ble den utgitt en rockversjon av «La bambola» for å feire førtiårsjubileet for dens utgivelse. Det ble også laget en video, hvor Patty Pavo parodierer Amy Winehouse og etterligner hennes «look».

Coverversjoner

Mange coverversjoner har blitt spilt inn på plate av forskjellige kunstnere i årenes løp, deriblant Heidi Brühl og Anita Lindblom. Den best kjente versjonen er sikkert den med Dalida, som kom noen måneder etter Pavos utgivelse.
I 2008 gjorde Giusy  Ferreri en coververjson på sin debut-EP Non ti scordar mai per me.

Norsk versjon

Terje Mosnes har skrevet en norsk tekst. På norsk bærer den tittelen «Si meg hva som skjer».

Listeplassering

«La bambola» lå øverst på den italienske singlelisten og var den mest solgte singlen i Italia i 1968. 
Den gjorde det også mulig for Patti Pravo å spille inn sin første LP, som også het Patty Pravo.
Sylvia Plath

Biografi

Plath var født i Boston av en tysk far og en østerriksk-amerikansk mor. Hun ble regnet for å være et begavet barn, og allerede som åtteåring publiserte hun sitt første dikt. Hun skrev senere både romaner, noveller, dikt og essay. Hennes mest kjente verk, romanen Glassklokken, var en semi-biografisk beretning om hennes kamp mot klinisk depresjon. Plath begikk selvmord i 1963, og hun har etter det fått en tilnærmet ikonisk status i enkelte miljøer. 
Plaths far var professor på et college. Han døde i 1940, og Plath skal aldri helt ha kommet over tapet av faren.  I 1950 fikk hun publisert sin første novelle «And Summer Will Not Come Again» i bladet Seventeen. 
Gjennom hele livet slet Plath med alvorlig depresjon. I 1950 hadde hun begynte på college, og sommeren 1953 hadde hun en sommerjobb i et magasin i New York. Etter at hun kom tilbake til skolen denne høsten, var depresjonen blitt så alvorlig at hun ble behandlet med elektrosjokk-terapi. I august 1953 forsøkte hun å ta sitt eget liv for første gang. Hun ble innlagt ved en psykiatrisk klinikk, og så ut til å bli bedre. I 1955 tok hun eksamen ved college, og dette året vant hun også en pris for diktet Two Lovers and a Beachcomber by the Real Sea. Både sykehusoppholdene og selvmordsforsøket er beskrevet i romanen Glassklokken. 
Plath fikk et stipend til Cambridgeuniversitetet, hvor hun fortsatte å skrive dikt. Flere av hennes dikt ble publisert i universitetets studentavis. Ved Cambridge møtte hun den engelske dikteren Ted Hughes. I 1956 giftet de seg, og paret tilbrakte de neste årene i USA. Etter at Plath ble gravid flyttet paret tilbake til Storbritannia, hvor Frieda Hughes ble født 1. april 1960. Familien bodde i London en stund før de flyttet til en liten landsby i Devonshire. Hennes første diktsamling The Colossus ble utgitt i Storbritannia i 1960. Men Plath og Hughes hadde allerede nå problemer i ekteskapet, og i 1962 ble de separert. Separasjonen blir tilskrevet til dels Plaths psykiske problemer, og det faktum at Hughes hadde en affære. Plath tok med barna deres, Frieda og babyen Nicholas, tilbake til London. 11. februar 1963 begikk Plath selvmord ved å skru på gassen i kjøkkenet. Forholdet mellom Plath og Hughes har vært gjenstand for mye debatt, og Hughes har blitt utpekt som både syndebukk og helt etter hennes død.

Arbeider

Etter hennes død var det Ted Hughes som ble utpekt til å ta vare på hennes litterære arv. Dette har vært et omdiskutert tema, da det er usikkert om Plath hadde begynt prosessen med å ta ut skilsmisse før sin død. Hughes har hevdet at hun ikke seriøst vurderte skilsmisse, og at de hele tiden diskuterte en gjenforening. 
Plath skrev dagbok helt fra hun var 11 år, og frem til sin død. Hughes har blitt kritisert for å ha ødelagt hennes siste dagbok. Hennes dagbøker har blitt utgitt i flere former, men i 2000 ble The Unabridged Journals utgitt. For en av sine diktsamlinger ble Sylvia Plath i 1982 den første til å vinne en Pulitzer-pris etter sin død.
2. divisjon fotball for menn 2000

Opp- og nedrykk

Vinneren av hver avdeling spilte kvalifisering om opprykk til 1. divisjon 2001. Mandalskameratene (avdeling 4), Ørn-Horten (avdeling 3), Hødd (avdeling 5) og Aalesund (avdeling 6) rykket opp etter å ha vunnet kvalifisering mot hhv. Lofoten (avdeling 8), FF Lillehammer (avdeling 2), Stålkameratene (avdeling 7) og Skjetten (avdeling 1).
Fra 2000 til 2001 ble antall avdelinger i 2. divisjon halvert, mens antall lag ble redusert fra 96 til 56. Derfor var det 37 lag som rykket direkte ned til 3. divisjonsspill i 2001. I tillegg måtte 11 lag spille kvalifisering mot 19 avdelingsvinnere fra 3. divisjon, der ti puljevinnere fikk plass i 2. divisjon 2001.
De 37 lagene som rykket direkte ned var Vålerenga 2 (avdeling 3) og Start 2 (avdeling 4) som rykket ned fordi førstelagene rykket ned fra Eliteserien, lagene fra 9.- til 12.-plass i hver avdeling, pluss de tre dårligste 8.-plassene: Stranda (avdeling 6), Elverum (avdeling 2) og Strømmen (avdeling 1).
De 11 lagene som måtte spille kvalifisering om å beholde plassen var de fem øvrige 8.-plassene pluss seks av sju 7.-plasser (utenom Vålerenga 2 i avdeling 3). Florø i avdeling 5 unngikk kvalifisering som beste 7.-plass.
2. divisjon 2001 ble således bestående av de 40 øvrige lagene fra 2. divisjon 2000, de fire lagene som tapte kvalifisering om opprykk, de ti lagene som vant kvalifisering om å unngå nedrykk, pluss Strindheim og Eik-Tønsberg som rykket ned fra 1. divisjon 2000.
Paraesylacris

Utseende

Middelsstore, avlange, litt blanke, brune trebukker. Antennene er litt lengre enn kroppen. Pronotum er tønneformet uten tenner på sidene, dekkvingene nesten jevnbrede, gjerne med lyse tegninger.

Levevis

Larvene lever i død ved.

Utbredelse

Slekten er utbredt i Colombia og Brasil.
Titelitue

Titelitue er et musikkalbum spilt inn i 1975 med Helge Sverre Nesheim og Harald Gundhus.
Cyrtogrammus

Utseende

Middelsstore til nokså store, brunspraglete trebukker. Kroppen er langstrakt og sylindrisk.
Artene har svært effektive kamuflasjefarger, sammen med en noe uregelmessig kroppsform gir det dem veldig god kamuflasje.

Levevis

Som de fleste andre trebukker borer larvene i ved.

Utbredelse

Slekten er utbredt i Sørøst-Asia (det sørlige Kina, Laos og Sumatra).
Joar Hoff

Lederroller

I 1999 var Hoff daglig leder i Asker Skiklubb, og i 2000 ble han daglig leder i Team Strømmen Fotballklubb.

Trener

Hoff var trener for flere fotballklubber. Han var trener for Lillestrøm Sportsklubb i 1973, 1975, 1976 og 1982. Han var også trener for Vålerenga Fotball i 1978. Da sesongen var slutt trakk han seg som trener etter misnøye fra spillerne. Han var trener for Lørenskog Idrettsforenings A-lag. I 2003 ble han trener for Kurland fotballklubb. Han var også trener i Sander Idrettslag.

Fotballspiller

Hoff spilte også selv i eliteserien i fotball, minst fem kamper for Lillestrøm i 1961, fire for Strømmen Idrettsforening i 1961 og to for Vålerenga i 1964. Han ble også distriktsmester i Helgeland/Salten-serien (Hesa) med Bodø/Glimt i 1959.

Privatliv

Joar Hoff var bror til fotballtrener og ekspertkommentator Ivar Hoff.
En tid etter en ryggoperasjon fikk Hoff i 2010 en blodpropp i ryggraden som førte til at han mistet førligheten i nedre del av kroppen.
Hoff døde 22. mai 2019 etter lengre tids sykdom, 80 år gammel.
Juletrefot

En juletrefot er en innretning som holder et juletre stående.  En slik holder kan være laget av tre, metall eller plast. Juletrefoten skal holde treet stødig, og skal være liten nok til at man kan gå rundt treet.
Juletrefoten er blitt tillagt en kristen symbolikk ved det at den opprinnelig gjerne var formet av to korslagte plankebiter. Om Jesus er treet som er hentet på sin plass hos Gud, endte det på et kors her på jord.
Kings Bay-ulykken

Kings Bay-ulykken var en gasseksplosjon i Kings Bay-gruvene i Ny-Ålesund på Svalbard. Ulykken skjedde den 5. november 1962 og er blitt stående som den verste gruveulykken i Norges historie. 21 personer omkom i ulykken. Av dem ble ti hentet ut. De resterende elleve var det for farlig å forsøke å berge.
Det ble gjennom Fleischer-kommisjonen avdekket misforhold i det norske embetsstyret av gruvedriften, og byråsjef Harry Lindstrøm ved Bergverkskontoret i Industridepartementet ble fradømt sin stilling. 
Ulykken fikk store politiske konsekvenser ved at et mistillitsforslag rettet mot regjeringen ble vedtatt i Stortinget og Einar Gerhardsen måtte gå av (Kings Bay-saken). John Lyng ble ny statsminister, men hans regjering måtte gå av etter en knapp måned og Gerhardsen ble statsminister på nytt.

Tidligere ulykker

I tiden etter andre verdenskrig og frem til denne ulykken var det skjedd flere mindre gruveulykker på Svalbard. Alle var i Kings Bay Kull Compani A/S' gruver i Ny-Ålesund, samt en i Store Norske Spitsbergen Kullkompani A/S i Longyearbyen.
4. desember 1948 omkom 15 personer da gass eksploderte, og det utviklet seg en kullstøveksplosjon. 7. januar 1952 omkom ni personer da en gruve i Ny-Ålesund eksploderte, og samme dag i Store Norske Spitsbergens gruve i Longyearbyen omkom seks personer i en liknende ulykke. 19. mars 1953 omkom 19 personer i Ny-Ålesund.
Tilsammen hadde altså 49 personer omkommet i eksplosjonsartede ulykker i gruvene før den største ulykken skjer. Det hadde også vært andre arbeidsulykker i tillegg til dette som hadde krevd ytterligere liv. Flere av disse ble gransket av egne ulykkeskommisjoner. Kommisjonen som gransket ulykken 19. mars 1953 fikk liten tid til sitt arbeid, fordi de måtte levere rapporten før Stortinget ble oppløst. De leverte sin rapport 4. juli 1953, under fire måneder etter ulykken. De skrev selv at på grunn av den lille tiden var ikke granskningen fullstendig. I den rapporten var det hverken kommentarer fra bergmesteren på gruveanlegget, eller noen ved Direktoratet for arbeidstilsynet. Kommisjonen fikk heller ikke vurdert skyldspørsmålene. Kommunalkomitéen skrev at så lenge sikkerhetstiltakene fra 1953-kommisjonen iverksettes er det "fullt forsvarlig å fortsette driften". Etter behandling i Stortinget ble saken sendt til påtalemyndigheten. Riksadvokaten i Troms skrev blant annet at fordi ulykkesårsakene var bestemt fastslått kunne ingen holdes skyldig for dødsfallene. Riksadvokaten konkluderte også med at det ikke var tilstrekkelig mangler ved sikringsanordningene som forårsaket dødsulykkene.
Sjoa (tettsted)

Midtveis mellom Oslo og Trondheim?

Sjoa regnes gjerne å ligge midtveis mellom Oslo i sør og Trondheim i nord. Langs E6 er det 276 km til Oslo og 254 km til Trondheim, dvs. at Sjoa ligger litt nord for det faktiske midtpunktet. Dette ligger nå noen hundre meter innenfor den sørlige munningen på den nye Teigkamptunnelen, hvor det er 265 km til hver av byene.
Palo Solo

Transport

Ruta 12 forbinder Palo Solo med Cardona.
Utslått

Utslått er et gresstykke som ligger i utmarka til en gård. Noen utslåtter var rester av nedlagte gårder fra før svartedauden, men de fleste var ryddet senere. Enkelte var bygd opp med steinmur i ei skråning (Vestlandet) og fylt opp med tilbåret jord og avfall etter skogsdrift. Utslåtten lå av og til uveisomt til, og høyet derfra ble ofte lagret i ei utløe for henting om vinteren, med sledeføre og islagte vann..
Ali ibn Abi Talib

Liv og virke

Ifølge de fleste overleveringer ble Ali født inne i Kaba i Mekka, senere islams helligste sted. Hans far var Abu Talib ibn Abd al-Muttalib og hans mor var Fatima bint Asad. Ali ble tatt hånd om av Muhammed, som selv vokste opp i Abu Talib ibn Abd al-Muttalibs hjem - profetens farbror.
Ali var Muhammeds fetter, tilhørte Sahaba– gruppen av Muhammeds følgesvenner, og etter å ha giftet seg med hans datter Fatima Zahra, ble han også profetens svigersønn. Ali ble myrdet i byen Kufa i 661, og det blir antatt at han er begravet i Najaf hvor en moské, Imam Ali-moskéen ble oppført i hans minne.
Delingen av islam i sunni og sjia er en konsekvens av maktkampen etter Alis død. Hans tilhengere, Shī'at Ali' («Alis parti») ville at Ali skulle etterfølges av sin sønn, men Muawiya, som var guvernør i Syria, nektet å anerkjenne Alis legitimitet og gjorde opprør mot Alis familie.
Ifølge islamsk tradisjon står profeten Mohammed og imam Ali sammen ved elven Al-Kawthar i paradiset. Profeten skal fylle vannbeholderen og gi den videre til imam Ali, siden det er Ali som gir vannet til Paradisets folk. Ingen slipper inn i paradiset uten å passere og få vann fra Al-Kawthar-elven.
Boka Den åndfulle vei (Nahj al-balagha)  er en samling av Alis taler, brev og visdomsord, samlet av al-Sharif al-Radi, og først utgitt i år 1010.
Michaela Grey

Biografi

Michaela Grey vokste opp i Vest-Virginia, men reiste som 20-åring til San Francisco der hun i 1991 fikk jobb på Jim Wards piercingstudio Gauntlet, det første i piercingstudioet i Amerika. Der ble hun regnet som en av de beste piercerne på den tiden, og hadde diverse ærestittler.
Etter at hun uttalte ting med bakgrunn i rykter som senere ble motbevist, svekket dette hennes posisjon som profesjonell piercer sent på 1990-tallet.
Senere var hele piercingbransjen i fare for å bli ulovlig, da myndighetene mente det manglet regulering. Grey etablerte da Association of Professional Piercers for å organisere pircere i en verdensomspennende organisasjon.
I dag bor Grey i New York.